Papersnake/gushiwen huggingface dataset:
夏夜玩月
杨万里（宋代）

仰头月在天，照我影在地。
我行影亦行，我止影亦止。
不知我与影，为一定为二。
月能写我影，自写却何似。
偶然步溪旁，月却在溪里。
上下两轮月，若个是真底。
为复水是天，为复天是水。
再咏潭柘寺
鄂恒（清代）

龙潭喷雪响潺潺，柘树栖残野鹤间。满径白云凉古寺，四围红叶艳秋山。

荷樵人语斜阳外，采药僧归积翠间。到此利名心尽洗，好参佛偈驻衰颜。
月上海棠·南枝昨夜先回暖
佚名（宋代）

南枝昨夜先回暖。便临寒、开花暗香远。化工忒?，把琼瑶、恣情裁翦。皑皑的、点缀梢头又遍。横斜影蘸清溪浅。似玉人、临鸾照粉面。大家休折，且迟留、对花开宴。祝东风、吹作和羹未晚。
谒张相公祠
吕夏卿（宋代）

天以伊皋生百越，力回尧舜作开元。
波涛漏网鱼龙活，日月无光螮蝀昏。
一自渔阳鼙鼓起，九重方忆老臣存。
武陵春
万俟咏（宋代）

燕子飞来花在否，微雨退、掩重门。正满院梨花雪照人。独自个、怯黄昏。

轻风淡月总消魂。罗衣暗惹啼痕。谩觑着、秋千腰褪裙。可セ是、不宜春。
秦中吟十首·不致仕
白居易（唐代）

七十而致仕，礼法有明文。
何乃贪荣者，斯言如不闻？
可怜八九十，齿坠双眸昏。
朝露贪名利，夕阳忧子孙。
挂冠顾翠緌，悬车惜朱轮。
金章腰不胜，伛偻入君门。
谁不爱富贵？谁不恋君恩？
年高须告老，名遂合退身。
少时共嗤诮，晚岁多因循。
贤哉汉二疏，彼独是何人？
寂寞东门路，无人继去尘。
酬和知府李殿院见访之什往来不休因成四首 其一
魏野（宋代）

暂拥红旌到郡新，相知情似旧交亲。尽惊慷慨山河主，忽访支离草泽人。

苏径让惭扬绣袂，溪桥迎喜整纱巾。留诗中贵仍挥翰，双美应难继后尘。
句
刘延世（宋代）

舟行明鉴里。
虞美人 吴城长春巷，为明人王百谷故宅，有马湘兰画壁，今沦为荒墟，赋此记之
郑文焯（清代）

断肠吴苑西桥水。中有盈盈泪。王昌何恨老墉东。赢得素心人与画东风。

一时南院题香笔。春去花留迹。似伤故国沼成空。犹有几枝红露泣珍丛。
河北废寺
芮熊占（清代）

数尺荒沙没短垣，半弯秋水抱禅门。空林叶落牛羊牧，曲径苔深鸟雀喧。

县铎仅存清响寂，断碑难认暮烟昏。参天剩有孤松在，万斛洪涛泻古原。
再用前韵
吴则礼（宋代）

玉涧安在哉，注目匡山云。
都梁有奇特，渠自能挽君。
伏雌端可烹，岂惟酒盈樽。
老子堪料理，枯肠为之醺。
奕奕弦上语，大似机中纹。
白头得胜妙，叹咤初未闻。
更弹醉翁操，洗吾蒲团昏。
且复瀹龙焙，谁言淮水浑。
赵廷俊
丘葵（宋代）

风霆妙流行，日月互出没。鬼神本良能，一气自伸屈。

南方有妖魂，缁衣而血食。因讼默祈呼，桎梏脱顷刻。

逆迪曾靡分，唯事是凶谲。吏有廷俊者，谓此非正直。

宜加以鈇钺，而焚其宫室。予闻而壮之，作诗纪其实。

自从政教弛，刑祸众所怵。凭依以为奸，白日成异物。

廷俊慎旃哉，刚方乃终吉。
偶作
刘勋（金朝）

将军马跃五挝鼓，客子车行三唱鸡。白发书生无伎俩，满窗红日醉如泥。
和于沧岩明府东湖曲 其三
朱霈（清代）

去年曾约泛湖游，今日花开独倚楼。莫怪归期还失信，信潮原不到湖头。
春怨
李畅（明代）

闻道郊原绿正肥，小窗帘捲思依依。莺啼树底惊残梦，鹊噪檐前送夕晖。

芳草雨馀三月暮，海棠花落一春违。柔肠百结真堪断，薄倖江南归未归。
络纬吟
陈颢（元代）

梧桐叶黄风露清，槿花篱落莎鸡鸣。花间叶底振双羽，夜凉何处无秋声。

秋声嘈嘈断还续，非丝桐兮复非竹。冰茧春缲槛外车，寒机晓转窗前轴。

贫家少妇魂梦惊，起来搔头向月明。南邻北舍悄无语，听此凄凉泪暗倾。

去年养蚕抵作赋，一丝不得添襦裤。破衣无絮过残冬，儿女啼寒双肘露。

今年二月卖新丝，卖丝得米充腹饥。荒居萧条生理薄，冬来依旧寒无衣。

红楼女儿好颜色，银甲弹筝按商拍。满身罗绮倩人扶，十指何曾亲纺绩。

秋宵沈沈更漏迟，牙床醉枕珊瑚欹。芙蓉花娇殢春梦，耳边那暇听莎鸡。

莎鸡年年报秋节，岂识人间欢怨别。人间欢怨可奈何，一笑长歌醉明月。
王子张数以诗见过
李彭（宋代）

午梦蛮花湿，晚凉衣带秋。愁来倚柱啸，诗到击盘讴。

律熟无谁敌，词悭不拟酬。苏州语犹在，五字为君休。
送泾水王使君镇辽海
戚继光（明代）

天末逢君感慨生，星轺万里又东征。
谁云斗氏终无国，独与王家旧有盟。
去后儿童犹护辙，重来父老更含情。
从今辽海休传箭，仗剑相看是此行。
过潘忠定公废园同吴竹屿张少华赵璞函作 其一
徐兆魁（清代）

空林微雨落花红，昔日繁华似梦中。依旧玲珑一片石，更无人倚笑春风。
和乐天高相宅
元稹（唐代）

莫愁已去无穷事，漫苦如今有限身。

二百年来城里宅，一家知换几多人。
余少日不能持养志气所暴多矣迩来方喜问学之
刘学箕（宋代）

吾非北宫黝，挫名挞诸市。
吾非孟施舍，量虑三军畏。
一堕剌客流，一入力战士。
知一不知二，遂与圣贤异。
周孔得其傅，伟哉孟轲氏。
讲明不动心，因问发奇秘。
气台则动志，志一则动气。
浩然得所寄，知言有深味。
嗟予笃学心，一暴十寒废。
立志苦不早，少岂达兹义。
所适昧善恶，几溺彼功利。
事情更历多，晚乃能自砺。
日用根本源，至大至刚意。
馁然行有慊，何谓塞天地。
服膺先格言，造次颠沛是。
次韵才叔和陈大用七夕绝句 其一
许及之（宋代）

百两新迎碧汉车，半奁旧照古铜磨。蟾亏既望圆时数，鹊别经年恨处多。
登山奉怀知己
佚名（唐代）

闲步陟高岗，相思泪数行。阵云横北塞，煞气暝南荒。

极目悲无限，樵心恨未遑。黯然乡国处，空见路茫茫。
鱼虾
王十朋（宋代）

买得巴陵金鲫鱼，又逢公子奋长须。夜来江山秋风起，报道吴儿已鲙鲈。
答刘道人
张咏（宋代）

嵩阳峰底洞中天，曾共浮丘对掩关。
知道高閒少兼济，折腰从此到人间。
水调歌头（赵倅生辰）
石孝友（宋代）

萧滩韵环佩，玉笥灿玲珑。仙源积庆，当日占梦兆维熊。学业肯先歆向，文焰已高白贺，飞步更蟾宫。秀色溢眉宇，雄辩倒心胸。

作儿戏，为亲寿，捧霞钟。彩衣摇曳，光映怀橘堕双红。正好产分风月，且伴能言桃李，鲸吸海涛洪。行赴紫泥诏，归拜黑头公。
极相思
仇远（元代）

云头灰冷，金彝熏透茜罗衫。可人犹带，紫陌青门，珠泪斑斑。

自恨移根无宿土，红姿减、绿意阑珊。有谁知我，花明眼暗，如雾中看。
郑生偕行自闽远来索赠二首 其二
卢龙云（明代）

绿鬓年华始，青襟誉逮时。三冬元易足，一字愧难师。

旧里皆通德，新篇几白眉。秋风鹏运早，九万正堪期。
释褐后纪恩
张若潭（清代）

门开阊阖试璿宫，两度含毫紫禁中。捧出松烟金殿馥，分来绫饼玉阶红。

响传铃索风声肃，身到蓬莱日影笼。宫锦赐归初释褐，一门三世拜恩同。
红叶
林宾旸（宋代）

五夜霜为染，轻明映碧流。
山林惊有色，天地欲无秋。
野渡风初起，夕阳雨未收。
昔闻共墨客，霜屋落飕飗。
浣溪沙 其一
洪适（宋代）

九月到盘洲，华发惊霜叶。缓步绕东篱，香蕊金重叠。

橘绿又橙黄，四老相迎接。好处不宜休，莫放清尊歇。
龚圣予号翠岩晚岁更号岩翁为赋
俞德邻（宋代）

春风桃李颜，岁寒松柏心。达人步大方，静爱无弦琴。

无弦岂堪步，弦外多遗音。世涂甚风水，对面商与参。

孤芳忌群处，散材辞众侵。霜降水归源，日旭星就阴。

浮华剥落尽，古道谁复今。吾家雁山下，翠巘高千岑。

清秋灏气塞，万里纤埃沈。安得与君去，结架聆清吟。
题金陵杂兴诗后十八首
李琏（宋代）

细竹千竿殿影斜，龙颜曾此著袈裟。
寺楼杳杳钟声过，疑有宫娥出晚花。
河东桥亭以久废置不用欲移菜畦以为老之游息之地因以诗就公权乞之
彭汝砺（宋代）

全家归住白云中，旧地新成半亩宫。簇簇要添垂柏翠，纷纷已出小花红。

自知北海恩怀厚，况是东邻路径通。到得落成应不负，携壶先约醉春风。
秋夜与刘砀山泛宴喜亭池
李白（唐代）

明宰试舟楫，张灯宴华池。文招梁苑客，歌动郢中儿。

月色望不尽，空天交相宜。令人欲泛海，只待长风吹。
一剪梅
贺双卿（清代）

寒热如潮势未平。病起无言，自扫前庭。琼花魂断碧天愁，推下凄凉，一个双卿。

夜冷荒鸡懒不鸣。拟雪猜霜，怕雨贪晴。最闲时候妾偏忙，才喜双卿，又怒双卿。
水调歌头 项平甫大卿索赋武昌凯歌
张镃（宋代）

忠肝贯日月，浩气抉云霓。诗书名帅，谈笑果胜棘门儿。

牛弩旁穿七札，虎将分行十道，先解近城围。一骑夜飞火，捷奏上天墀。

畅皇威，宣使指，领全师。襄阳耆旧，请公直过洛之西。

箪食欢呼迎处，已脱毡裘左衽，还著旧藏衣。笳鼓返京阙，风采震华夷。
清芬阁
张景脩（宋代）

严子钓台畔，犹闻吟啸声。
荣华付诸弟，萧洒继先生。
自制茶枪嫩，新开酒面清。
红尘不抛摆，那得白云名。
闷歌行十二首·其一
杨万里（宋代）

风力掀天浪打头，只须一笑不须愁。
近看两日远三月，气力穷时会自休。
秋夜遵水部招同钱山人蔡文学集署中其前庭古桂数株皆合抱芬馥袭人时遵考瓜代将及矣
胡应麟（明代）

握手青袍恋旧绨，华堂风雾酒频携。梅花东阁传新赋，桂树南山忆旧题。

万壑天香灵隐近，中峰月色广寒齐。淹留莫唱王孙曲，赫奕徵书到紫泥。
读《后汉书》作小乐府三十八章 其三十八 断车靷
张晋（清代）

拔刀断车靷，老成有远见。觥觥郭子横，乃入《方术传》。
徐立斋太史枉过
周纶（清代）

六载与君别，翩然过我庐。每憎西向笑，多愧北来书。

贫贱论交外，风尘历世余。不才甘自废，且莫问盐车。
偈颂一一二首 其六十五
释清远（宋代）

尊者憍陈如，九旬最亲切。老少幸相依，上下皆欢悦。

瞻听离闻见，承览亦超绝。四海五湖人，勿谓真机泄。
会交代赵知郡致语口号
洪适（宋代）

雪意商量未肯忙，使君归骑已腾骧。二年治行留襦裤，万户生涯足稻粱。

便去峨冠登要路，谁能截镫款行装。胸中久矣吞云梦，一举琼彝有别肠。
送昌甫至十里分韵得四首 其四
韩淲（宋代）

瑞峰高入云，又见君归去。坐舆无匆忙，逢梅见容与。
剧暑出局径归打睡逾月不奉正甫谈绪且顿寒诗
虞俦（宋代）

早归伏日莫踌躇，昼寝众教笑宰予。
奠枕清风招我老，揽衣阅月向人疎。
宁无酒共公荣饮，亦有诗成阿买书。
须待雨凉寻旧约，只今旱火况焚如。
赵季茂通判惠诗走笔奉和十篇
岳珂（宋代）

山行事事宜，酒兴富於诗。
云锦工何用，风帘酒圣知。
囊空须共赋，笛好爱孤吹。
斟酌苍茫咏，凭高漫尔为。
和昭文相公上巳宴
欧阳修（宋代）

一雨初消九陌尘，秉兰修禊及芳辰。
恩深始锡龙池宴，节正须知凤历新。
红琥珀传杯潋灩，碧琉璃莹水奫沦。
上林未放花齐发，留待鸣鞘出紫宸。
九日送足公请藏
释今摩（明代）

登高四望菊花开，黯黯离情天际来。云水十年同海寺，巾瓶此日向吴台。

吟依古驿江猿宿，力任瑶签白马回。频病岂堪言远别，况逢佳节益徘徊。
超果教院见远亭
李甲（宋代）

高僧俗纵目，桥上建横亭。
野水茫茫白，群山点点青。
客帆风送叶，渔火夜遗星，
看尽朝昏景。天涯一画屏。
十四日陪黄仲秉渡湘饮岳麓台上分韵得长字
张栻（宋代）

支筇穿百级，把酒问春光。
乔木依然在，幽兰只自芳。
未当湘水满，更觉橘洲长。
暝色犹回首，天涯话故乡。
次韵谢姜自明秀才示卷诗
项安世（宋代）

高人贵寡和，不顾世俗非。
君歌阳春曲，调与众耳违。
朱弦古时阳，素积前朝衣。
享我太羹馔，枯肠饫晨饥。
赠我和氏壁，茅檐发霄晖。
平生织流黄，忽受古锦机。
愧非钟子鉴，空枉伯牙徵。
栗里华阳窝辞 其一 栗里卉木
王质（宋代）

卉木之繁，所先我竹。成儿超母，二百日足。其次松柏，异馀同节。

自稚及老，升竹叔伯。在我窝兮不欲摧，雪月雨风无亦宜，就中松风天下稀。
醉花阴·红尘紫陌春来早
王庭（宋代）

红尘紫陌春来早。晚市烟光好。灯发万枝莲，华月光中，天净开蓬岛。
老人旧日曾年少。年少还须老。今夕在天涯，烛影星桥，也似长安道。
长桥步月
陆进（清代）

一片清光两岸分，永明禅寺暮钟闻。几群鸟鹊归村树，数点帆墙出水云。
题钱少愚四画 秋观
周紫芝（宋代）

雨足三湘岸，烟含七泽秋。可能无尺地，分得庾郎愁。
郊庙歌辞。祭汾阴乐章。凯安
蒋挺（唐代）

维岁之吉，维辰之良。圣君绂冕，肃事坛场。

大礼已备，大乐斯张。神其醉止，降福无疆。
谒寇忠悯祠堂六首 其二
李纲（宋代）

一幸江南一蜀中，奋然廷议叱群公。搀回天步虽良策，元是真皇听纳功。
示小师法照
释怀深（宋代）

庵小不能容汝住，湖边相送颇依依。身心欲得长坚固，记取重围吃菜时。
同醉
元稹（唐代）

柏树台中推事人，杏花坛上鍊形真。心源一种闲如水，同醉樱桃林下春。
拨棹歌 其十九
德诚（唐代）

世知吾懒懒原真，宇宙船中不管身。烈香饮，落花茵，祖师元是个闲人。
光孝寺重修宝公殿成
梁柱臣（明代）

宝殿秋高绀殿成，忽传三秀向秋荣。璚枝乍捧慈云出，玉朵遥分慧日明。

色借菩提光烨烨，瑞开仙掌露盈盈。怪来龙象经行处，紫气氤氲拂院清。
过临淄
李格非（宋代）

击鼓吹竽七百年，临淄城阙尚依然。如今只有耕耘者，曾得当时九府钱。
苑中
韩偓（唐代）

上苑离宫处处迷，相风高与露盘齐。金阶铸出狻猊立，

玉树雕成狒cf啼，外使调鹰初得按，中官过马不教嘶。

笙歌锦绣云霄里，独许词臣醉似泥。
浮邱八景 其一 紫烟楼
邓时雨（明代）

杰阁凌空入紫烟，星辰森护列檐前。鸟飞天外千山尽，一眺乾坤俯八埏。
题秀江亭
李宗勉（宋代）

经行塔下几春秋，每叹无缘到上头。
今日登临方觉险，不如归去卧林丘。
春兰有真意
薛季宣（宋代）

春兰有真意，穷居在中谷。端不为人香，无言自幽独。

我家瓯浦东，筠扇锁修竹。颀然彼粲者，夭翘散馀馥。

五年客异县，对眼嚣尘俗。百华尽妖艳，信美非吾族。

延陵暂游豫，佳期未云卜。同心弗我忘，迎人见青目。

虽微九畹滋，风动情亦笃。当门谓应锄，吾当为之哭。
一亩
张耒（宋代）

一亩秋蔬半成实，灶突无烟已三日。
良人佣车毙车下，老妇抱子啼空室。
秋风九月天已寒，饥肠不饱衣苦单。
我身为吏救无术，坐视啼泣空丸澜。
奉慈禅寺
陈舜俞（宋代）

一宿禅关万虑空，明朝更上十余峰。
山依碧落不多远，人在白云无数重。
水末疏钟惊虎兕，门前潴水穴蛟龙。
劳生正负林泉约，犹喜官闲此处逢。
扑蝴蝶·烟条雨叶
佚名（宋代）

烟条雨叶，绿遍江南岸。思归倦客，寻芳来较晚。岫边红日初斜，陌上飞花正满。凄凉数声羌管。怨春短。玉人应在，明月楼中画眉懒。蛮笺锦字，多时鱼雁断。恨随去水东流，事与行云共远。罗衾旧香犹暖。
晚宿耀武关
宇文虚中（宋代）

山与烟云暝，溪兼冰雪流。寒枝啼秸鞠，炀室聚咿嚘。

此日征行困，何时丧乱休。尚矜争席好，无复旧鸣驺。
霜叶飞 小溪岁晚，与南金夜坐分韵
邵亨贞（元代）

晚风吹醒梅花梦，吟袖人倦无语。楚天云澹雁凄凉，何况黄昏雨。又忽忽、惊心岁序。村荒更迥无钟鼓。对夜色萧条，漫借得、孤缸耿耿，独照离绪。憔悴怨墨频题，征衣慵整，怪却双鬓如许。故园犹是旧东风，往事今尘土。但忆着、章台柳树。十年青镜催迟暮。任艳怀、如流水，芳草王孙，有谁能赋。
长干寺同刘宫苑浴
张舜民（宋代）

未知何处是吾庐，南北悠悠意所如。
不爱渭川千亩竹，与君江上卜新居。
梦蝶居士赞二首 其一
释德洪（宋代）

俯看人世，一沤起灭。失脚来游，梦入蚁穴。前身后身，独临两境。

左右见之，不杂其影。眉目秀发，嫩木含春。风度凝远，霁月洗云。

叶屋花房，玉堂金宇。我视睨睨，渠方栩栩。
寄题真相寺遥月堂仍简礼上人
洪咨夔（宋代）

四特递盈阙，八还齐暗明。
须从心观觅，莫认指摽生。
地僻人声远，山空夜气清。
何时煨芋火，相与听瓶笙。
芰荷香（金陵）
朱敦儒（宋代）

远寻花。正风亭霁雨，烟浦移沙。缓提金勒，路拥桃叶香车。凭高帐饮，照羽觞、晚日横斜。六朝浪语繁华。山围故国，绮散余霞。

无奈尊前万里客，叹人今何在，身老天涯。壮心零落，怕听叠鼓掺挝。江浮醉眼，望浩渺、空想灵槎。曲终泪湿琵琶。谁扶上马，不省还家。
幼学琼林·夫妇
程登吉（明代）

孤阴则不生，独阳则不长，故天地配以阴阳；男以女为室，女以男为家，故人生偶以夫妇。

阴阳和而后雨泽降，夫妇和而后家道成。

夫谓妻曰拙荆，又曰内子；妻称夫曰藁砧，又曰良人。

贺人娶妻，曰荣偕伉俪；留物与妻，曰归遗细君。

受室即是娶妻，纳宠谓人娶妾。正妻谓之嫡，众妾谓之庶。

称人妻曰尊夫人，称人妾曰如夫人。

结发系是初婚，续弦乃是再娶。

妇人重婚曰再醮，男子无偶曰鳏居。

如鼓瑟琴，夫妻好合之谓；琴瑟不调，夫妇反目之词。

牝鸡司晨，比妇人之主事；河东狮吼，讥男子之畏妻。

杀妻求将，吴起何其忍心；蒸藜出妻，曾子善全孝道。

张敞为妻画眉，媚态可哂；董氏为夫封发，贞节堪夸。

冀郤缺夫妻，相敬如宾；陈仲子夫妇，灌园食力。

不弃糟糠，宋弘回光武之语；举案齐眉，梁鸿配孟光之贤。

苏蕙织回文，乐昌分破镜，是夫妇之生离；张瞻炊臼梦，庄子鼓盆歌，是夫妇之死别。

鲍宣之妻，提瓮出汲，雅得顺从之道；齐御之妻，窥御激夫，可称内助之贤。

可怪者买臣之妻，因贫求去，不思覆水难收；可丑者相如之妻，夤夜私奔，但识丝桐有意。

要知身修而后家齐，夫义自然妇顺。
偈颂四十一首
释普宁（宋代）

人从天台来，却得西川信。
报道万年松，生在石桥顶。
山居诗
释延寿（宋代）

尘网休重织是非，冥心何不合玄微。
庄周梦里多迷旨，惠子渔中少见机。
拶路古松和冻折，盘空枯叶带霜飞。
一言可达知音者，还得从吾此路归。
偈颂一百零四首
释绍昙（宋代）

道至无难，惟嫌拣择。
混俗通真，骑声盖色。
近在口皮边，远过河沙国。
慈明揭示，借鬼画桃符。
雪窦标题，去猊悬白泽。
一见便见，迅雷陶壁奋飞梭。
拟议寻思，逆浪禹门遭点额。
己卯冬日登约园燕云阁，步幼亭世兄原韵二首 其二
陈名典（清代）

槛外微阴入小簃，登临莫笑我来迟。乡心已落梅花后，山色争看夕照时。

选胜西湖偿旧约，开筵东阁订新知。他年得遂兰陔愿，笑指燕云相与期。
游东坡十一绝 其七
王十朋（宋代）

供成诗案脱累囚，天遣公来此地游。自有胸中云梦泽，更居云梦泽南州。
闲宵望月
李沇（唐代）

卷箔舒红茵，当轩玩明月。懿哉深夜中，静听歌初发。

苔含殿华湿，竹影蟾光洁。转扇来清风，援琴飞白雪。

行愁景候变，坐恐流芳歇。桂影有馀光，兰灯任将灭。
陇头水
刘孝威（南北朝）

从军戍陇头，陇水带沙流。
时观胡骑饮，常为汉国羞。
衅妻成两胡，杀子祀双钩。
顿取楼兰颈，就解郅支裘。
勿令如李广，功遂不封侯。
晴和出游湖山间
陆游（宋代）

日出气稍和，呼船渡烟津。
微风西南来，水面生鱼鳞。
适此一日佳，聊娱百年身。
捋须俯船舷，一笑彼何人？闰余春事早，已觉阳和新，梅花处处开，幽香袭衣巾。
久病喜我出，问讯倾乡邻。
舟回不须速，看涌白玉轮。
王君猷花圃八绝 其七 山扉
姚勉（宋代）

一径绿阴去，隐隐花竹幽。主人地行仙，终日杖屦游。
次韵答黄与迪
黄庭坚（宋代）

和氏有尺璧，楚国无人知。
青山抱国器，岁月忽如遗。
但使玉非石，果有遭逢时。
吾宗固神秀，天乃晚成之。
兰芳深九畹，露味挹三危。
流俗不顾省，古人可前追。
胸中凌云赋，自贵知音希。
渊源学未浅，孝友家正肥。
与世殊轨辙，三黜理亦宜。
吴溪浣纱女，不用朱粉施。
岂伊风尘子，市门自夸毗。
我作僰道囚，三年始放归。
邂逅终日语，贻我五字诗。
句如秋雨晴，远峰抹修眉。
老马甘伏枥，坐看天骥驰。
洒扫清樾下，当为果茗期。
光阴去易失，日月转两仪。
仲氏有东园，花竹深可依。
寸步不往来，千里常梦思。
几时开後户，扶策方自兹。
拜星月慢 秋夜闻笛和清真
郑文焯（清代）

润逼烟纱，凉添山枕，待月帘阴竹暗。笛语飘来，隔灯痕邻院。

怅流景，渐觉、银床玉簟疏冷，露叶霜花明烂。照水秋魂，绕空廊谁见。

镜屏中、尚识吴娘面。无人唱、暮雨清尊畔。莫问翠冶红骄，总行云催散。

燕重来、寂寞西风馆。年华泪、锦瑟闻长叹。但梦地、百转飙轮，触回肠欲断。
暮春雨中有感二首 其二
李纲（宋代）

万物焦枯谁作霖，片云成雨慰民心。奸邪逐去精忠雪，天意方知感格深。
哀哉行
钱澄之（清代）

沙县昔富盛，苦遭墨吏虐。开门揖义兵，如何反驱掠！

银铛遍郊揖，旌帜塞城郭。谁怜富家儿，出门行带索。

富人何罪辜，累累马前缚！大麦死沟塍，抱饥不得获。

贾贩乘朱幡，倡优充铃阁。王侯递称尊，笙歌相间作。

戎马百田间，居者自云乐。如彼鱼游鼎，如彼鳦巢幕。

欲谏反见嗤，哀哉泪潸落。
书候潮亭
刘敞（宋代）

沧江浸长空，天使限南北。繁阴属暮岁，波浪无时息。

烈风何轰豗，深木腾霹雳。远吹湖中白，来蔽江南碧。

巉岩千峰玉，变化不可测。恐是时向晚，鬼神任胸臆。

烛龙衔长耀，来集昆岭侧。又疑吴王兵，如荼压上国。

勇气吞中原，晶光洞江北。久望生悸慄，嗟我问津客。

横流岂难制，路险未可得。吾道固当然，滔滔欲谁易。
为邓子煇赋拙斋
释道璨（宋代）

历尽风波学得呆，全无伎俩口慵开。门前不厌频来客，要学聪明莫入来。
春意五绝 其一
欧阳澈（宋代）

浓云漠漠雨毛空，染出桃腮照眼红。遮莫异香飘几席，多情拂掠谢东风。
寄题徐亭
孔武仲（宋代）

清晨读君碑，如到徐亭下。
灵境犹缥缈，仙风已潇洒。
亭虽人为之，洞是天开者。
化工不自了，待子辟蓁野。
徐君神骨不埃尘，疏眉秀目方青春。
穷追屡束寇贼手，幽讨却作烟霞人。
当年远祖尝浮海，采药仙山竟何在。
君今复探山中奇，潭潭六室世未知。
呜呼安得此亭此洞在吾乡，庐岳自此增辉光。
梅花
滕岑（宋代）

欲寻好句乞梅花，从实平章不要夸。
且道色香谁可比，只才拟议即成差。
赠吕通秘丞
王禹偁（宋代）

闻君公事苦喧卑，红粟堆边独歛眉。
已入朝行翻掌庾，未如畿尉且吟诗。
堰头笑傲同张祜，市里优游比路随。
唯有才名藏不得，山阳留滞肯多时。
水调歌头 次韵寄皮达观（四印齐本原无题兹
吴澄（元代）

四垂云＊暧，一夏雨溟蒙。千奇百怪惊人，海蜃眩青红。谁道谷城黄石，混迹长安紫陌，九万里培风。静夜?澄霁，皎月丽天中。问今年，年岁许，尚童蒙。憨痴自笑，能裨造化竟何功。岂意京华倦客，忽得蓬莱妙唱，流响韵商宫。此去两神剑，终久会雌雄。
杂怨
邹亮（明代）

漾舟采芙蓉，回桡过莲浦。
与君剖莲房，试看谁心苦。
送弟禹臣
梅尧臣（宋代）

王都寓居树阴少，惟有墙隅两株枣。去年相见枣花开，今年相别枣实好。

枣实未剥风莫吹，我鬓愁多似蓬葆。淮南到时何所逢，秋叶萧萧蟹应老。

忆昔共归江上初，对饮芦洲月如缟。半夜鱼跳镜破光，万事𣎛然何足道。

自此重经二十秋，不改青青岸旁草。
赵州赞
释居简（宋代）

禅在口皮边，机搀石火先。破家才十八，更不使爷钱。

东南西北，门开两边。相见了也，十万八千。
那霸泉
陶弼（宋代）

昔年观地志，此水出洋河。
断岸深无底，平流暗起波。
感恩来客少，射影短狐多。
未老诸蛮在，楼船空再过。
过淮
饶节（宋代）

淮山漠漠水潭潭，落日孤云自不堪。今夜月明风更急，凭吹魂梦到江南。
题惠山练师竹轩
袁植（宋代）

子猷喜种竹，太白喜乘月。俛仰云泥间，胜事俱清绝。

况乃吾庐幽，风烟浩一丘。竹虚能受月华白，月白能牵竹翠浮。

不应玉垒李太白，长对山阴王子猷。未携花下一壶酒，已登残夜水明楼。

人间好景四并难，无如月下春琅玕。影摇金锁碎，光动剑芒寒。

魂醒耿不寐，哦诗坐长叹。
游仙诗
袁彖（南北朝）

白日三重阶，黄金九层路。采烟拂紫甍，芳风摇碧树。
赠曹溪远上人
梁崇廷（明代）

何时飞锡到曹溪，咫尺天津路不迷。处处浮尘成净土，如如自性即菩提。

翻经石室应摹古，览胜名山已遍题。度越此间谁得似，昙谟名满竹林西。
郡斋西亭即事十韵招丽水殿丞武功从事
杨亿（宋代）

郡斋退食复何为，纵目西亭景物奇。叠嶂雨馀泉眼出，澄潭风静钓丝垂。

城临古戍寒芜阔，路转荒村野彴危。几处唱歌闻白纻，谁家酤酒见青旗。

蝶随游妓穿花径，犬吠行人隔槿篱。桃李成蹊春尽后，鱼盐为市日中时。

桑麻万顷晴氛散，丝竹千门夕照移。吟际岭云飞冉冉，望中垄麦秀离离。

烟迷乔木莺迁早，水满芳塘鹭下迟。鹤盖翩然肯相顾，主人终宴岂知疲。
偶成
赵崇嶓（宋代）

负郭二顷田，贸易办丧祭。
丧祭幸已周，啼饥坐终岁。
长贫固非病，时运矧复尔。
幽居日月闲，糜粥胜甘腻。
明日春风生，它山蕨薇紫。
春日同尤子求张幼于史叔载王复元舍弟敬美过黄淳父分韵得花字
王世贞（明代）

麈尾玄言日未斜，隐囊匡坐自煎茶。尊前白雪中郎调，屋里青山处士家。

千里骥心降付酒，十年蓬鬓怯看花。浮生幸有江湖在，莫遣风尘负岁华。
和叔宽田园六首 其五
苏过（宋代）

县官真爱民，使者交农径。课吏有殿最，期使田野净。

苍苍岂远人，祸福依民听。欲知丰年报，常鉴德业盛。

近闻河湟复，羽书获万姓。吾无矢石功，甘此夏畦病。
赠玉隆都监周抱一
姚勉（宋代）

一别丹霞洞，何年到此邦。
犬随烧药鼎，鹤伴改诗窗。
谈柄风生席，清标月在江。
西山闻欲隐，来访鹿门庞。
呈龄叟二首
陈著（宋代）

溪山五里眼花中，万变风光一总空。
惟有老师无处语，依然只是旧家风。
环翠亭为门生吴廷亮父南坡作
罗玘（明代）

白雾下赤壁，素月筛青林。风露变草木，鱼鸟解晴阴。

蛟潭湛潏潏，鸥波去沉沉。岛屿上下势，舟船来去心。

此亭对此景，一鹤与一琴。琴音谐韶濩，鹤性甘萧森。

春浓十里竹，秋静万家砧。象罔溟蒙合，云雷屯伏深。

主人葛天氏，不信有朝簪。
宫夏
佚名（宋代）

水晶帘卷午风轻，万壑清寒凌室冰。
闲奏薰弦思解愠，肯教人世浊炎蒸。
山园秋晚寄杜黄裳少府
钱起（唐代）

惆怅佳期阻，园林秋景闲。终朝碧云外，唯见暮禽还。

泉石思携手，烟霞不闭关。杖藜仍把菊，对卷也看山。

望望离心起，非君谁解颜。
晚菊
史铸（宋代）

节过霜风衮衮来，菊花寂寞晚仍开。
谁云好晚保用好，为我殷勤送一杯。
夜登白帝城楼怀少陵先生
陆游（宋代）

拾遗白发有谁怜，零落歌诗遍两川。
人立飞楼今已矣，浪翻孤月尚依然。
升沈自古无穷事，愚智同归有限年。
此意凄凉谁共语，夜阑鸥鹭起沙边。
天圣二僧皆蜀人，不见，留二绝
苏轼（宋代）

家山忘了脚腾腾，试作巴谈却解譍。
不为游人问乡里，岂知身是锦城僧。
和安成彭清老五首
彭龟年（宋代）

里中诸老皆公识，破戒相过问故人。
顾我那能来重客，知公不薄少年新。
和新城旅店壁间韵
葛立方（宋代）

我本臞山泽，冠裳绊此身。
平生只黄卷，晚岁误朱轮。
妓舞山禽怪，驺呼叠颖嗔。
会当还此笏，不愧葛天民。
南岳路口怀胡氏兄弟
项安世（宋代）

虎逝龙亡不记年，旧巢双凤故依然。
灵岩草木皆堪敬，莫作寻常到岳前。
和君实端明洛阳看花
邵雍（宋代）

洛阳最得中和气，一草一木皆入看。
饮水也须无限乐，况能时复举杯盘。
四月十三日诏宴宁王亭子赋得好字
张说（唐代）

何许承恩宴，山亭风日好。绿嫩鸣鹤洲，阴秾斗鸡道。

果思夏来茂，花嫌春去早。行乐无限时，皇情及芳草。
明德宫
张继（唐代）

碧瓦朱楹白昼闲，金衣宝扇晓风寒。

摩云观阁高如许，长对河流出断山。
赠牟童子
王十朋（宋代）

牟家六岁好男儿，诵得夔州太守诗。好把五车书尽读，早成头角上天池。
雨中访崔十八
白居易（唐代）

肩舁仍挈榼，莫怪就君来。秋雨经三宿，无人劝一杯。
至荷湖二首
曾巩（宋代）

铁色对我马，林林路南山。
草根已变绿，冰雪尚满颜。
解镳苍烟脚，我栖就柴关。
乖时遭飘踬，岂免生事艰。
夙意待周孔，此士岂可还。
浊醪且斟酌，收心一瓶间。
送罗美至宰云梦五首 其四
欧大任（明代）

使君游猎苑云开，明月珠旗曳楚台。不羡子虚誇作赋，相如还奏上林来。
宋前后舞歌二首 其一 前舞歌
王韶之（南北朝）

于赫景明，天监是临。乐来伊阳，礼作惟阴。歌自德富，舞由功深。

庭列宫县，陛罗瑟琴。翿龠繁会，笙磬谐音。箫韶虽古，九成在今。

导志和声，德音孔宣。光我帝基，协灵配乾。仪刑六合，化穆自然。

如彼云汉，为章于天。熙熙万类，陶和当年。击辕中韶，永世弗骞。
渔村杂句十首
薛嵎（宋代）

莫论尘土与烟霞，收拾襟怀即我家。
絮帽蒙头霜月下，水村深夜看梅花。
除夜即事
黄庚（元代）

除夕无诗侣，灯窗酒独斟。
三更风雪夜，一片岁寒衣。
衰老常忧病，清闲不废吟。
明朝年八十，晚景惜榆阴。
游西山
梁儒（清代）

磴道盘空上，禅关半夕霏。樵声散幽谷，山翠湿行衣。

带露危花坠，穿林独鸟飞。逍遥尘壒外，得意便忘归。
送谭天水游燕赴周舍人之约
陈子升（明代）

南武城头吹海螺，秋声不觉入离歌。一尊酒尽闺人别，中秘书藏国士过。

向晚脱貂眠火炕，当风嘶马踏冰河。内家宋锦装潢巧，戏写蛾眉价必多。
题洪泽亭
张耒（宋代）

三年淮海飘萍客，今日亭边再舣舟。
人似垂杨随日老，事如流水几时休。
闲于万事常难得，仕以为生最拙谋。
此世定知犹几至，遑遑奔走欲何求。
辞众偈
释师体（宋代）

铁树开花，雄鸡开生。
七十二年，摇篮绳断。
题李时勉诗笺
永瑆（清代）

每抚诗笺感昔贤，墨痕满目意凄然。金瓜事惨洪熙世，木校身危正统年。

指鹿朝廷谁直道，多鱼将帅竟生还。诸生亦见何蕃辈，肯为孤臣伏阙前。
送元遂上人归钱唐
李频（唐代）

白衣游帝乡，已得事空王。却返湖山寺，高禅水月房。

雨中过岳黑，秋后宿船凉。回顾秦人语，他生会别方。
和虞永康梅花十绝句
魏了翁（宋代）

轻寒玉蓓试新妆，已识微酸一点黄。
生意溶溶无间断，何须闻笛为沾裳。
甲寅西归江行春怀十首
汪莘（宋代）

闲来此意本翛然，一点清愁出意边。
亦似东君无定准，乍晴乍雨恼花天。
送同人周藻思从龚舍人含五太史入都门
彭睿埙（明代）

倚天长剑截云孤，盖世雄心半有无。醉后剧谈犹激烈，暮年风月属江湖。

灵岩镌石留黄绢，古碣荒台辨赤乌。好把新诗频唱和，新诗声价满皇都。
阳朔碧莲峰
沈彬（唐代）

陶潜彭泽五株柳，潘岳河阳一县花。

两处争如阳朔好，碧莲峰里住人家。
偶兴
张方平（宋代）

财利乃怨府，功名为祸胎。东市悔晚矣，西钟悲悠哉。

庖刀割腴味，匠斧斩良材。在埶勿偃蹇，居易无低徊。

一瓢颜子巷，孤竿严光台。盛德与高风，颢清无毁颓。
送赵汉忠进士归常熟兼柬次山前辈
沈廷芳（清代）

喜君归卧年方艾，廿六年间客帝城。一第艰于孟东野，高文欲准汉西京。

尚湖雪净村如画，虞麓春来地可耕。若过闭门王侍御，道余频感别离情。
眼儿媚
洪适（宋代）

瀛仙好客过当时。锦幌出蛾眉。体轻飞燕，歌欺樊素，压尽芳菲。

花前一盼嫣然媚，滟滟举金卮。断肠狂客，只愁径醉，银漏催归。
临江仙（用韵和韩求仁南都留别）
晁补之（宋代）

曾唱牡丹留客饮，明年何处相逢。忽惊鹊起落悟桐。绿荷多少恨，回首背西风。

莫叹今宵身是客，一尊未晓犹同。此身应以去来鸿。江湖春水阔，归梦故园中。
自桃川至辰州绝句四十有二 其七
赵蕃（宋代）

晓雨濛濛山欲空，少晴还觉练摇风。扁舟十日夫何事，只有看山不负公。
七夕三首 其三
薛瑄（明代）

三处三年逢七夕，鄢陵京索晋河汾。人生是处堪行乐，领取清风对酒樽。
绝句二首 其二
陈爱山（元代）

窗畔香云暗碧纱，平分午睡不禁茶。相思在望登楼怯，一树木棉红尽花。
寄题丁子厚二亭·朋来亭
孔武仲（宋代）

学有青衿聚，亭当绿野开。
山川二湖曲，宾友四方来。
乡行求如禹，师门欲望回。
无轻十室小，长养即高才。
句
李廌（宋代）

安得吾皇四百州，皆如此邦二千石。
送王颖叔分教山阳
刘宰（宋代）

向来肉食昧远谋，坐谈欲复千古仇。
良平不逐胜诡游，毛锥竟作书生羞。
楚山苍苍楚水流，甲光向日金鳞稠。
酒阑一笑看吴钩，将军意气倾九州。
先生身短智则修，百鍊可使绕指柔。
安边端藉帷幄筹，泮宫还献馘与囚。
英声南来动冕旒，貂蝉未必生兜鍪。
御街行 其二 汶妓褚延娘
晁补之（宋代）

脸色朝霞红腻。眼色秋波明媚。云度小钗浓鬓，雪透轻绮香臂。

云语凝情，教人唤得回头，斜盼未知何意。百态生珠翠。

低问石上，凿井何由及底。微向耳边，同心有缘千里。

饮散西池，凉蟾正满纱窗，一语系人心里。
喜闻盗贼蕃寇总退口号五首 其三
杜甫（唐代）

崆峒西极过昆崙，驼马由来拥国门。逆气数年吹路断，蕃人闻道渐星奔。
踏莎行 春夜
江淑则（清代）

新月娟娟，花阴沉静。夜深独自穿芳径。金铃犬吠悄无人，池塘凉浸春星影。

引起诗魂，吟怀谁省。隔林宿鸟枝头警。不教幽梦落银床，莲钩露湿苍苔冷。
寄题袁教授思轩
赵抃（宋代）

补过尽忠随进退，潜心高与古贤期。吾儒造次必于是，何用凭轩始再思。
台阳腊除杂咏 其六
施琼芳（清代）

昔日凌烟阁，今朝士庶门。李唐无寸土，秦尉像长存。
台中里行咏
佚名（唐代）

柱下虽为史，台中未是官。
何时闻必也，早晚见任端。
金缕曲 冰花
陆蓉佩（清代）

镂就玲珑质。爱亭亭、者还不籍，东风吹拂。几夜银塘霜露迸，算是清寒第一。

看满地、嶙峋瘦骨。休共素娥闲斗影，记前因、一片参空色。

吹乍散，冷还结。

琉璃世界琼瑶积。问浮沤、无端幻此，甚时了得。冷淡生涯尘不染，难道坚原如铁。

好与共、梅魂幽绝。谁唱阳春高格调，助精神、雪萼三分白。

闲指点，信孤洁。
报命之日即转本司正即有述二首 其二
郭之奇（明代）

四门宾客主，三许姓名题。岂不专官久，终忧下国携。

缀球思共骏，航海望山梯。何日秋风里，东西罢鼓鼙。
宫词
王仲修（宋代）

四海梯航贺岁元，千官环佩拜中天。
愿从今晶称觞后，舜殿垂衣一万年。
辛亥岁七夕醉陪诸公登西湖竹阁
戴表元（宋代）

画鹢凌风汗漫游，雨声飞出万山头。
江湖望阔边城起，吴越音多客思柔。
野树有枝犹系马，官荷无叶不藏鸥。
十年浪走红尘道，今日临城始识秋。
别西山二首 其二
许衡（元代）

我爱林虑山，不处要路津。兹焉几千古，绝彼朝市尘。

我来成素交，澹澹日益亲。形骸两相忘，谁主复谁宾。

充然乐我饥，怡然栖我神。朝光连暮色，佳意含馀春。

心境一融会，世味殊未真。奕奕草木光，熙熙禽鸟驯。

众物欣有托，吾庐行亦新。诗书咏而归，况有耆德邻。
题茅堂雪景图
张昱（元代）

草堂有客何为者，应爱山川雪未消。床上一壶堪独酌，风流不减霸陵桥。
西江月·疏散履穿东郭
陈德武（宋代）

疏散履穿东郭，流离马没蓝关。瓜洲谁问卧袁安。孤负新年月半。铁瓮成银瓮出，金山做玉山看。无知儿女不知寒。冰箸掌中争看。
记梦
洪朋（宋代）

畴昔之梦非想因，倏欻游遨出无垠。旁日挟月超昆崙，虚无上下列宿分。

绛气郁霭玄都门，万灵呵护静不喧。中有蕊珠玉宸君，再拜问道受七言。

故知要妙可不烦，离宫阁道多往还。众真差池玉鍊颜，云衣霞裙绛纛幡。

顾我如旧笑轩轩，问我不归何由缘。
贺圣朝·春光明媚
长筌子（金朝）

春光明媚，黄莺出谷，紫燕来巢。见仙桃初放两三枝，间翠竹香茅。琴书高枕，柴门紧闭，莫放人敲。任松轩红日照三竿，更蝶梦花梢。
赠文潜甥杨克一学文与可画竹求诗
晁补之（宋代）

与可画竹时，胸中有成竹。
经营似春雨，滋长地中绿。
兴来雷出土，万箨起崖谷。
君今似与可，神会久已熟。
吾观古管葛，王霸在心曲。
遭时见毫发，便可惊世俗。
文章亦技尔，讵可枝叶续。
穿杨有先中，未发猿拥木。
词林君张舅，此理妙观烛。
君从问轮扁，何用知圣读。
熊守子复左史刻九朝宸翰寘于台学赋诗记之
林师蒧（宋代）

皇天祐宋实历昌，列圣功德高虞唐。万机馀暇不自逸，银钩铁画挥天章。

洋洋谟训揭日月，留心庶事宁少忘。当时赐予皆贤杰，至今缇袭为珍藏。

丹邱史君武夷仙，快凌紫清登玉堂。亲从芸阁获墨本，宝如金玉留巾箱。

承明厌直暂出守，邦人尽喜来龚黄。公馀铃斋静无事，祖宗盛烈思发扬。

编摩允属大手笔，白玉镂牒陈胶庠。要令衿佩睹盛事，端拜伏读思激昂。

明如星斗丽霄汉，奎躔壁宿纷光芒。翻如和气结云雾，氛氲融液为嘉祥。

龙蛇委迤欲飞举，鸾凤宛转争翱翔。晋唐数君无出右，王颜诸子难比方。

史君一旦出奇秘，岂与刘洎争升床。亟聆飞诏下丹阙，指日入觐登明光。

云龙风虎庆会遇，股肱元首歌明良。邦人颂戴自今始，为公纪德龟趺旁。
送朱季公守封川
楼钥（宋代）

吾乡棋社寖凋零，赖有朱家好弟兄。
举酒看看故人少，阳关莫唱断肠声。
七月十月五夜一再梦故舒州使君侍御公宛如平
赵蕃（宋代）

谁云死别已吞声，此恨何年得遽平。
林响风声雨萧瑟，败人残梦欲残更。
和此阳先生感兴诗二十首
刘黻（宋代）

圣人不可见，犹幸闻绪言。
万古宇宙立，一脉理义温。
专门凿私宇，百家起豗喧。
太阳炳离照，坐收烟雾昏。
鲁语本非略，轲书岂为繁。
资之岁月深，左右皆逢原。
声声慢（赋红梅）
李曾伯（宋代）

红绡剪就，绛蜡熔成，天然一种仙姿。竹外家风，凄凉俭薄为宜。仙君苦怜消瘦，强教伊、傅粉匀脂。较量尽，胜夭桃轻俗，繁杏粗肥。

好是新妆雅态，对疏蟾淡淡，薄雾霏霏。迥出红尘，轻盈玉骨冰肌。犹嫌污人颜色，谁云似、虢国娥眉。香韵别，怕满园、蜂蝶未知。
归来三曲送李建中 其一
傅若金（元代）

月皎皎兮河汉长，黄鹄在天兮招我以翱翔。天气凉兮夜未央，招鸣琴兮托宫商。

商声作兮风摵摵，归来兮天路杳渺不可以终极。
浣溪纱 其一 赵飞燕玉印蜕本，孙鸿士属题
吴湖帆（清代）

宠贮文房藉自珍。汉宫回舞楚腰身。掌中飞燕玉精神。

妾娋鸳笺迷粉黛，秘辛鸿爪认脂痕。相怜佩解茝夫人。
题忠悯公送婿邢得昭归婺女诗后
徐木润（宋代）

仲方主和局忝祖，保蜀功劳不自多。
诸葛大名垂宇宙，北山千古共巍峨。
手种芭蕉秋来特盛成二大丛
张耒（宋代）

移植自硗瘠，秋来成两丛。
翠旌舒晓日，绿锦障西风。
雨砌珠佩委，风檐翚扇重。
主人培壅厚，未肯畏严冬。
冬江夜泊
庾楼（明代）

霜风吹月入兰舟，几片轻云意自悠。孤客有怀常问夜，乱山无绪自成秋。

萧萧落木群虫语，寂寂寒江白浪流。何处渔人相借问，一声长笛自夷犹。
盱眙山寺
林逋（宋代）

下傍盱眙县，山崖露寺门。
疏钟过淮口，一径入云根。
竹老生虚籁，池清见古源。
高僧拂经榻，茶话到黄昏。
雪霁晨起
李德裕（唐代）

雪覆寒溪竹，风卷野田蓬。四望无行迹，谁怜孤老翁。
新居用韩昌黎诗辛勤三十年以有此屋庐为韵
蔡戡（宋代）

旁有十亩园，荒秽久不理。
荷锄剃榛芜，连筒灌桃李。
因高筑小坡，就下凿深泪。
杖屦日往来，居閒赖有此。
和游中京镇国寺
苏颂（宋代）

塔庙奚山麓，乘轺偶共登。
青松如拱揖，栋宇欲骞腾。
夷礼多依佛，居人亦贵僧。
纵观无限意，纪述恨无能。
栽松岘
杨备（宋代）

耸壑凌霄色共苍。森然万树约千行。
刘郎大厦寻颠覆，应是其间少栋梁。
舟中作
陆游（宋代）

会稽城上角呜呜，日落烟村暝欲无。
千载虚名笑张翰，一官元不宜蓴鲈。
减字木兰花·枷花搦柳
张孝祥（宋代）

枷花搦柳。知道东君留意久。惨绿愁红。憔悴都因一夜风。轻狂蝴蝶。拟欲扶持心又怯。要免离披。不告东君更告谁。
观棋
罗公升（宋代）

秋风动江臯，吹落鸥鹭影。
先生江湖心，收作目中景。
庭深树阴好，门掩禽语静。
一声寂寞中，恍若隔人境。
胸中兵十万，临敌暇且整。
歛之塞成臯，纵去举鄢郢。
仆方栖会稽，蹇足未得骋。
中原倘相逢，亦有凭轼请。
绮罗香 赠融谷，用竹垞韵
李良年（清代）

并载钿车，双眠琐柳，此乐偏君重致。八咏清才，瘦沈当年曾似。

重几斛、螺子青妍，皴一抹、远山花底。讶翠衿、学语聪明，晓窗重叠唤卿字。

满阶晴雪乍扫，剩有二分春色。粉云飘腻。缱绻情怀，新咏玉台堪拟。

临雁纸、惯写夫人，任消却、研瓶书水。问元常、今夜香篝，可能穿翠被。
六祖传付偈颂 其十三 初祖
黄裳（宋代）

万枝灯，千江月，一灯传，一月摄。莫知根种有虚空，祇见祥光无断绝。

三千世界掌中知，百亿化身天下说。秘密岂当容易谈，一臂尤轻冷欺雪。
送国王朵儿只就国
甘立（元代）

奕世名王策骏功，远分茅土镇辽东。玉符金印传孙子，铁券丹辽誓始终。

沧海断霞通虎帐，黑河飞雪暗雕弓。莫忘圣武艰难日，四杰从容陟降同。
四月十一日客广陵秋玉佩兮招予同为京口之游晚雨泊舟入高旻寺
厉鹗（清代）

龙宫晚沈沈，天人卫庭户。清泠七叶林，几点摩罗雨。

门前为通津，方袍自安处。孤塔倒池深，定禽隐花聚。

采真具扁舟，信步皆净土。晬容睇如空，心叩寂寞取。
寄答新都汪仲嘉
李云龙（明代）

离心忽怅然，倚杖望霜天。南飞北雁行将尽，不见黄山一字传。

北昨垂杨古渡头，啼莺两岸送行舟。别来几日黄叶落，白云衰草寒悠悠。

君期我奋天池翼，岂谓长林方偃息。日长无事掩柴门，惟有青山见颜色。

北君归卧白云庐，日闭筠帘看道书。涓子玉颜知不改，向平佳兴近何如。

我从蹈郭餐金液，渐向秋风生八翮。黄山白岳游有期，为余净扫松间石。
代景大夫舟自五屯所至永安州之作 其三
屈大均（明代）

路失三江口，身随独木船。雨淋衣总透，冰裂手长拳。

士苦寒披甲，村荒夜控弦。行行射生物，粮尽赖豚肩。
横吹曲辞。折杨柳
余延寿（唐代）

大道连国门，东西种杨柳。葳蕤君不见，袅娜垂来久。

缘枝栖暝禽，雄去雌独吟。馀花怨春尽，微月起秋阴。

坐望窗中蝶，起攀枝上叶。好风吹长条，婀娜何如妾。

妾见柳园新，高楼四五春。莫吹胡塞曲，愁杀陇头人。
忆弟
魏允札（清代）

听残宵雨半瞢腾，淅淅虚窗淡淡镫。系缆江亭等潮上，梦君野泊在西兴。
吾庐
白居易（唐代）

吾庐不独贮妻儿，自觉年侵身力衰。眼下营求容足地，

心中准拟挂冠时。新昌小院松当户，履道幽居竹绕池。

莫道两都空有宅，林泉风月是家资。
和曾吉父求梅于谹父二章
王洋（宋代）

春入茶山梦未回，闲情独爱一枝梅。
团圞要共邻僧借，不怕铜瓶带月来。
万斛山
李思衍（宋代）

持囊簪笏紫霄间，声价高於万斛山。
绝顶上行谁不爱，急中退中古来难。
人言进步必为相，我道如几好丐间。
若也买田清颍上，幅巾便是进贤冠。
风入松 宿望海岭僧居
陈步墀（清代）

满天星斗寺楼钟。门外白云封。禅房寂寞无人伴，一湾月与五更风。

莫道销魂未也，凄凄四壁鸣虫。

灯光微颤睡初浓。今夕在山中。梦回自觉萧疏甚，听千岩万壑号松。

定有寒林虎下，明朝迹认玲珑。
芙蓉湖泛舟
胡宿（宋代）

小湖香艳战芙蓉，碧叶田田拥钓蓬。岚气欲飞山隔岸，秋光不定水摇空。

翩翻雪鸟争投浦，拨剌霜鳞斗掷风。正是沧浪濯缨日，一竿多谢紫溪翁。
成化辛卯六月苦雨浃旬民以大困感今怀昨良用恻然因扺掌放歌聊以泄激烈之悲耳诗云乎哉
倪岳（明代）

去年六月足霖雨，顽云蔽天长不收。官衢水淖车马绝，野树巢不鱼鳖游。

直沽南北混海道，畿甸远迩同川流。秋来百钱一斗粟，民饥更着寒无裘。

昨日已鬻乳下儿，今日又杀田中牛。嗷嗷仅博一饱耳，转眼亦复填深沟。

郁塞那堪沴仍作，北邙弃骨成高丘。掩骼埋胔有遗令，嗟嗟守牧谁为谋。

乘轺赈贷出旁午，宵旰乃尔劳宸猷。即今皇皇民稍苏，麦已秀实禾欲抽。

上下鼓舞望丰稔，饱暖已判歌有秋。如何六月雨不止，连绵恐欲伤田畴。

岂但群蛾蠹麦穗，亦复有耳生禾头。奔驰徒费雨师力，淋漓不解农夫忧。

早寒暮热人重困，儿童往往成悲讴。端居对食不下咽，天意岂与斯民仇。

奸人猾吏试一殛，亦足以见天所尤。何须连年病赤子，尪羸佝偻谁当瘳。

我愿天公放白日，照耀四海袪烦愁。蚕得帛兮田得粟，乐以卒岁心悠悠。

小臣无能窃君禄，却把大笔歌天休。
燕山除夜简唐静卿待制张胜非张幼度编修
陈孚（元代）

万井笙歌彻晓闻，千官待漏夜纷纷。奴星有柳祠穷鬼，臣朔无柑遗细君。

长乐钟声敲碧汉，广寒帘影捲红云。自知报国无他技，赖有诗书可策勋。
雪后
杨冠卿（宋代）

野日茅茨短，荒村霰雪余。
溪流山足裂。谷迥鸟声虚。
矫首怀新隐，归窗有旧书。
残年甘饱饭，何必事名誉。
代弟茝咏梅画十景·依松
陈著（宋代）

处子从来不世妆，老苍相对本相忘。
犹嫌曾受秦封污，冷笑无言只自香。
别贾岛
姚合（唐代）

懒作住山人，贫家日赁身。书多笔渐重，睡少枕长新。

野客狂无过，诗仙瘦始真。秋风千里去，谁与我相亲。
黄州呈赵使君 其二
孙应时（宋代）

欧苏游息地，草木有辉光。使君何风流，入手两印章。

下客亦天幸，音尘许相望。不登醉翁亭，尚能登雪堂。
雪夜冯周二兄来小酌诗呈仓使
钱时（宋代）

朔风吹玉满天涯，旷望平林处处花。
袖手冬窝无事客，不分疆界是谁家。
挽胡元夫母寿安县太君二首 其二
刘攽（宋代）

清德畏人知，传家赖母慈。何时丹桂擢，相戒白华诗。

戏綵欢无极，藏舟事密移。千钟已不暨，后日可胜悲。
秋宵辞
白玉蟾（宋代）

孤月明秋空，清影跨洞门。
复美婵娟姿，的是姮娥魂。
凄然到书帙，惸然入酒樽。
不归广寒家，夜游天子园。
无人知此怀，惊烟笼啼猿。
梅花
张耒（宋代）

我爱梅花不忍摘，清香却解逐人来。
风露肌肤随处好，不知人世有尘埃。
程帅以诗见慰用韵谢之
陈造（宋代）

平时联辉星，转首食既月。
谁能玄览空，影事睨盈缺。
老了一掬泪，未憗谢天合。
生世岐高下，末路各一穴。
庄生悟浮休，荀粲枉悲咽。
公言敬书绅，闻道有先达。
江城子 水涸泊舟严岸
汪斌（元代）

停桡严濑画桥边。水涓涓。鹭翩翩。午热追凉，穿竹强留连。

无奈日□□欲暝，吹短笛，嘒新蝉。

家山只在水家源。隔云天。恨萦牵。愿得甘霖，逐日趱归船。

惟有紫阳溪山月，随着我，伴愁眠。
含云寺书事六绝句
杨时（宋代）

竹间幽径草成围，藜杖穿云翠满衣。
石上坐忘惊觉晚，山前明月伴人归。
何耕道还邛南赠诗为别
郭印（宋代）

古人不复见，俗学尚穿凿。
时花亦可观，潢潦终易涸。
暮年识吾子，志与流辈各。
入道穷根源，高情转寥廓。
诗章富波澜，议论生锋锷。
胡为困穷途，计拙客古雒。
出门春草芳，西风渐摇落。
我时喜过从，妙语资发药。
人情变炎凉，白首忽难托。
怅望鹤鸣云，羁怀每作恶。
告别何依依，交游义不薄。
行矣觐亲闱，菽水端可乐。
题莱公泉
赵汝鐩（宋代）

马鞍山下倚吟鞭，慨想前贤古道边。
健笔南轩三大字，高风相国一泓泉。
征途著句虽无暇，诗版留名自可传。
寺主相邀观石刻，呼童汲水取茶煎。
三游洞前岩下小潭水甚奇取以煎茶
陆游（宋代）

苔径芒鞋滑不妨，潭边聊得据胡床。
岩空倒看峰峦影，涧远中胡药草香。
汲取满瓶牛乳白，分流触石佩声长。
囊中日铸传天下，不是名泉不合尝。
驾送总兵官征交阯随侍口号二首 其二
杨荣（明代）

拜领金符出玉墀，风云绚綵动征旗。孤城狐鼠归神算，万灶貔貅属指麾。

献捷伫闻驰露布，誓师先见仗天威。凯旋宴飨论功日，清庙长歌出牧诗。
塘上闻兰香
叶子奇（明代）

大谷空无人，芝兰花自香。
寻根竟不见，茅草如人长。
陈大夫见和春日三首用韵酬之 其二
释德洪（宋代）

无复搜诗惨淡中，便能落笔敏惊鸿。高情不在两疏后，句法追回二谢风。

倾盖未论桑梓旧，忘年先喜唱酬同。朱颜长觉清光溢，不学东坡是醉红。
人灵吟
邵雍（宋代）

天地生万物，其间人最灵。
既为人之灵，须有人之情。
若无人之情，徒有人之形。
夷齐
杨公远（宋代）

因请休兵谏不行，首阳遁迹似沽名。
既言不食周家粟，薇蕨谁家土上生。
至襄城家君有诗命某属和
韩驹（宋代）

日月驱车及莽苍，今朝一眼楚山长。共看社燕将雏急，谁见秋鸿刷羽光。

晚渡河流皆倒影，夜题驲壁作斜行。道边草木应相笑，解笑年来为底忙。
九江与东坡居士话别
释道潜（宋代）

霅水黄楼赤壁间，胜游长得共跻攀。屠龙冉冉空三载，窥豹悠悠愧一斑。

投锡云林聊避暑，绝江舟楫自东还。求田问舍知何处，杖屦它时访小山。
噶玛兰北关
孙尔准（清代）

山头乱石金华羊，下饮大澥波茫茫。蹴蹋洪涛溅飞沫，紫澜迅激浮惊霜。

北关拔起通一线，訇然石扇森开张。天开地辟绝人迹，胡烦设险劳堤防。

我皇德远暨日出，坐变斥卤为耕桑。乃知天意早有在，阳施阴设成岩疆。

我来叱驭行过此，戍卒环列排藟枪。关中沃野七千甲，南东其亩棻铺穰。

茆茨土舍鸡犬静，疑从上古窥洪荒。鴃舌侏𠌯费重译，见人狂顾如惊獐。

地无可欲视听寂，安得习染生痴狂。无怀葛天在人世，桃源之说非荒唐。

鳀壑东瞻寒礁石，鸡笼西顾连崇冈。瞿唐剑阁身未到，鄳阨视此谁低昂。

援毫思欲勒铭去，愧无笔力追孟阳。
雪后同子俊游何山次韵四首 其三
赵孟頫（元代）

兵革时犹动，山林日就荒。子真思隐遁，詹尹问行藏。

有意随三饭，无人馈五浆。远山湖外白，立马见微茫。
游归宗岩
范嵩（明代）

藜杖乘閒度穹壑，石磴层层谁斧凿。柴门疏柳拂晴烟，灌木垂斧挂高阁。

十里荷花照眼明，一尊肯负山灵约。碧岑瀑布开画图，朱檐风过喧铃索。

榕偃深根卧蛰龙，松号静夜鸣玄鹤。小桥曲径信跻攀，薝卜婆娑香缈邈。

冈峦雨过尘埃清，溪涧鹿行水痕浊。夕照斜移红树回，晴晖远映岚光薄。

鸟外群峰拥翠奇，亭前诸景谁云弱。蓬莱琪树乔参天，石窦清流冷如昨。

入座薰风生嫩凉，沾衣小雨迷前郭。蔚蓝别有一乾坤，四顾茫茫成广莫。

崔嵬直欲蹑危巅，当午烦蒸还小却。诸公清雅远形役，扫石诛茅书碧落。

𦕈予小子叨追陪，坐对巑岏欣有托。
日哭三君子行
彭鹏（清代）

嗟乎天地黯淡白日黩，为鸱为鼠何反覆！三月有客过江言，月望榕城人集木。

出者仰天皆屏息，入者和尘保走肉。传闻男子得三人，伏尸流血耻臣仆。

泣曰三人者为谁？客云以耳不以目。将疑将信听客云，迟之七日果来复。

督臣不挠被幽囚，生死存亡握粟卜。屈指三山王邦伯，骂贼睢阳身为戮。

碧水丹山司马公，含笑就刃无颦蹙。忠烈同时孰后先，刚锋交下血喷漉。

上有猛兽正负嵎，下有豺狼心久蓄。张牙开齿狞人前，耽耽视之欲逐逐。

堂堂尽见七尺躯，下风稽颡惟俯伏。悬河谈天舌槁然，肝胆冰寒形神觫。

三公浩气归山河，杀身成仁彼所独。如是我闻闭紫桑，虚空掩口吞声哭。

吁嗟乎！佌佌彼有屋，蔌蔌方有谷，哀今之人谁非食君禄。
次韵朱知裁少卿见贻二首
曾惇（宋代）

少陵卧穷巷，作诗叹秋雨。
坐令马群空，真欲洗万古。
乃知笔有马，宁复惭思阻。
此翁已仙去，上界足官府。
下视五浊世，正自一尘聚。
后学如秋蝉，聒耳了无取。
月卿折鉴后，传家有仪矩。
织成锦绣段，宫商寄鸣杼。
追怀正始音，雅颂继皇武。
即今风骚将，仅可一二数。
岂伊尘滓人，得此百世士。
心源忽湛然，对面识诸祖。
何待登妙高，历险叹踽踽。
便可咤善才，室中闻密语。
留别赵南纪
赵蕃（宋代）

少时未识庐山好，老去知山却远山。
白鹿何繇与弦诵，紫霄还远共跻攀。
林峦有失君何意，松菊犹存我得还。
俱是江东巡管内，异时书札愿无悭。
水龙吟（追和晁次膺）
洪瑹（宋代）

经年不见书来，后期杳杳从谁问。柳英蜡小，柳枝金嫩，艳阳春近。罗幕风柔，泛红泛绿，连朝花信。念平生多少，情条恨叶，镇长使、芳心困。
可是风流薄命。镜台前、蓬松蝉鬓。茜桃凝粉，薰兰涨腻，翠愁红损。从使归来，灯前月下，恐难相认。卷重帘憔悴，残妆泪洗，把罗襟揾。
送严尉
杨时（宋代）

世路久艰棘，青冥翳妖氛。
孤鸟丛祠中，豺虎填城闉。
君能摘奸伏，竭泽无潜鳞。
勿云功未酬，屈蠖终当伸。
飞黄驾轻车，一跃穷无垠。
秋日二首
张耒（宋代）

黄帘朱户狭洞房，何事易知独难忘。
相思故人云间月，凉夜皎皎出东厢。
读刚悯程公祠堂碑作
林希逸（宋代）

抗对公何勇，留芳泣血编。死能名百世，生不解千年。

官岂云无长，吾诚耻独全。堂堂英烈在，遗像旧江边。
题陈阳树石二首 其一
谢薖（宋代）

寒藤骨数百尺，枯木大七八围。挽取到公奇石，俱还数幅寒溪。
发高沙 其三
文天祥（宋代）

一日经行白骨堆，中流失柁为心摧。海陵棹子长狼顾，水有船来步马来。
岳阳楼
王之道（宋代）

云开层观切高寒，三面江湖一面山。
眼界不知多少远，望中幽鸟暮飞还。
疑露堂前紫薇花两株，每自五月盛开，九月乃衰
杨万里（宋代）

晴霞艳艳覆檐牙，绛雪霏霏点砌沙。
莫管身非香案吏，也移床对紫薇花。
斋居即事
赵汝谠（宋代）

累石欲拟山，附垠爱生竹。半寻裁方沼，筒水注兹足。

鸂鶒游其内，焉知海鸥浴。始收春葩丹，倏长夏条绿。

观物各自遂，抚时一何速。深居有广思，纡履无远瞩。

圣出营世宁，哲潜避身辱。高情或贻诮，散迹乃见局。

逝将从负樵，归老寒涧曲。
芍药厅
曾巩（宋代）

小碧阑干四月天，露红烟紫不胜妍。
肯为云住阳台女，恐逐风飞饰室仙。
洧外送归情放荡，省中番直势拘挛。
何如萧洒山城守，浅酌清吟济水边。
上元日望大高玄殿灯火有赋
欧大任（明代）

太一祈年肃盛仪，灯前亲拜竹宫时。燎烟夕殿皆青玉，法供春筵尽紫芝。

雍畤旧传周室礼，汾阴今侍汉家祠。云霄赋客多如雨，持橐何人独鬓丝。
满庭芳·雨盖飘荷
朱彝尊（清代）

雨盖飘荷，霜枝钉菊，满庭芳草萋萋。
莫愁催送，香径手重携。
叠取鸳鸯绣被，屏山近已分双栖。
金簪拔，暗除了鸟，不用绕唐梯。
低帷听细语，五湖心事，钗卜难稽。
得雾深三里，花隔千溪。
只是仙源无路，添惆怅残月荒鸡。
绳河晓，黄姑织女，依旧水东西。
亦好园四咏·磬湖
喻良能（宋代）

未用他山错，宁须泗水浮。
冲风时激浪，清韵乱鸣球。
酬乐天书怀见寄
元稹（唐代）

新昌北门外，与君从此分。街衢走车马，尘土不见君。

君为分手归，我行行不息。我上秦岭南，君直枢星北。

秦岭高崔嵬，商山好颜色。月照山馆花，裁诗寄相忆。

天明作诗罢，草草随所如。凭人寄将去，三月无报书。

荆州白日晚，城上鼓冬冬。行逢贺州牧，致书三四封。

封题乐天字，未坼已沾裳。坼书八九读，泪落千万行。

中有酬我诗，句句截我肠。仍云得诗夜，梦我魂凄凉。

终言作书处，上直金銮东。诗书费一夕，万恨缄其中。

中宵宫中出，复见宫月斜。书罢月亦落，晓灯随暗花。

想君书罢时，南望劳所思。况我江上立，吟君怀我诗。

怀我浩无极，江水秋正深。清见万丈底，照我平生心。

感君求友什，因报壮士吟。持谢众人口，销尽犹是金。
琴
隐峦（唐代）

七条丝上寄深意，涧水松风生十指。

自乃知音犹尚稀，欲教更入何人耳。
题太常少卿陈公锡草堂
柯潜（明代）

白首归田荷宠荣，风流谁似太常卿。烟霞深处开新业，鸥鹭群中觅旧盟。

溪溜寒声和梦杳，山分晴翠入诗清。客来懒问人间事，呼取芳樽对月明。
寄泸南子止兄
晁公溯（宋代）

杖钺知何处，看云望欲迷。
真同阮南北，各寄蜀东西。
峡险水增急，楼高山为低。
春来日行乐，桃李想成蹊。
相和歌辞。后苦寒行二首
杜甫（唐代）

南纪巫庐瘴不绝，太古已来无尺雪。蛮夷长老怨苦寒，

昆仑天尺冻应折。玄猿口噤不能啸，白鹄翅垂眼流血，

安得春泥补地裂。

晚来江门失大木，猛风中夜吹白屋。天兵断斩青海戎，

杀气南行动坤轴，不尔苦寒何太酷。巴东之峡生凌凘，

彼苍回轩人得知。
偶行后圃成三绝
王炎（宋代）

繁红飞尽绿成阴，更有忘忧草色新。
吏隐何心来对景，化工随意自留春。
微云移时月出
王士禧（清代）

乍散还乍聚，疑烟复疑水。清光出云中，皎皎如初洗。
鹧鸪天·未用真珠滴夜风
李齐贤（元代）

所饮多少，挹注其中，酒若不尽，其味不喻。

未用真珠滴夜风。碧其醇酎气相通。舌头金液凝初满，眼底黄云陷欲空。
香不断，味难穷。更添春露吸长虹。饮中妙诀人如问，会得吹笙便可工。
新晴
项安世（宋代）

别岸连朝雨，登台夜半晴。
殷勤见天意，反复近人情。
碑倚双崖立，溪容一苇横。
昔吾今属我，我醉亦呼卿。
山行道间
卫宗武（宋代）

行春行不足，今日又明朝。
平岭上危岭，长桥过短桥。
残红明石涧，腻绿暗风条。
最是宜人听，迁莺出谷娇。
泊卢家步
赵汝鐩（宋代）

泊舟葭苇岸，风唤夜凉生。
天远星疑坠，秋清月倍明。
倾杯浮蚁匝，把剑古蛟鸣。
甚矣吾衰矣，功名念已轻。
摘樱桃
刘敞（宋代）

此花前日时，素雪摇东风。已惊变浓绿，忽更垂繁红。

俛仰物三换，岁华终无穷。因笑树下人，未悟成老翁。

磊落火齐珠，参差珊瑚丛。赠远限道路，成蹊纵儿童。
赠王南仲
周孚（宋代）

妙语富停蓄，高标邈巉岩。半面逆旅中，知子固不凡。

语离今几时，岁月如惊帆。南谯再相遇，黄尘扑征衫。

握手互叹息，白发不可芟。吾侪与世疏，触事俱殽函。

饥鹰久已疲，狡兔方自毚。二顷可以休，此意神所监。

纵复落痴钝，犹应免贪馋。一语子可思，病马愁辔衔。

寄语同社人，吾将老寒岩。
题侯明府河阳满县花卷
王恭（明代）

君不见河阳潘郎花作县，茏葱千树行人羡。县南县北正花开，二月三月花如霰。

拄笏香浮按牍清，摇鞭色映宫袍茜。看君为政应不烦，还如桃李竟无言。

成阴共借阳和力，结实都含雨露恩。莎庭吏散心如水，山鸟舍花下厅事。

花底时闻宓贱琴，花边或驻王乔履。前年玉斧将绣衣，胆落金吾铁面威。

今年复把郎官笔，可怜铜墨生光辉。河阳只爱芳菲色，未胜君家曾种得。

春风早食金琅玕，岁寒莫负淩霜柏。
谢小娥梦盗姓名
佚名（唐代）

车中猴，门东草。禾中走，一日夫。
良月二十一日郡庠置酒炉亭劳余出山且取子美何时一樽酒重与细论文分韵赋诗韵不以及就成十绝 其九
陈著（宋代）

鸢鱼自飞跃，乌兔自追奔。中有古道在，难与时情论。
送惟德上人还鼋溪
周弼（宋代）

为爱林间寺，幽闲少是非。
因抛荜门业，来着稻田衣。
石蕨冲云细，山蔬腻雨肥。
禅居安稳后，更莫启柴扉。
贤者之孝二百四十首·既醉君子
林同（宋代）

若为锡尔类，不独善其身。
既念化家室，还思遗子孙。
和人途次永平之作
屈大均（明代）

曰暮卢龙暂解鞍，霜风最苦北平寒。重关自古分辽蓟，二水从兹合漆滦。

孤竹千家当市口，虎头一石在城端。重鱼味美羊酥嫩，醉听边歌至夜阑。
喜雨
郭士达（清代）

积雨空山后，飞流树梢悬。绿欹初透竹，红没半开莲。

五月寒侵葛，三农水护田。莫忧边饷急，帝已赐康年。
再用前韵四首
郭印（宋代）

残日衔西岭，轻烟幕晚村。
朝宗奔众水，设险壮重门。
恍惚襄王梦，凄凉蜀相魂。
山川长不改，人意自朝昏。
初至遵化
蔡松年（宋代）

出山风物便清和，森木如云秀霭多。白水临流照疏鬓，青门折柳记柔柯。

重游化国惊岁月，有象丰年占麦禾。亦有黄公酒垆在，微官自要阻山河。
梅花绝句
陆游（宋代）

凛凛冰霜晨，皎皎风月夜。
南山有飞仙，来结寻梅社。
鶺鴒颂
李隆基（唐代）

伊我轩宫，奇树青葱，蔼周庐兮。
冒霜停雪，以茂以悦，恣卷舒兮。
连枝同荣，吐绿含英，曜春初兮。
蓐收御节，寒露微结，气清虚兮。
桂宫兰殿，唯所息宴，栖雍渠兮。
行摇飞鸣，急难有情，情有馀兮。
顾惟德凉，夙夜兢惶，惭化疏兮。
上之所教，下之所效，实在予兮。
天伦之性，鲁卫分政，亲贤居兮。
爰游爰处，爰笑爰语，巡庭除兮。
观此翔禽，以悦我心，良史书兮。
送莫礼敬应聘之京
王行（元代）

频年湖上读书多，束帛戋戋忽见过。霄汉明良图治理，林泉英俊遍遮罗。

登朝簠簋材偏美，调鼎盐梅味较和。只恐西风秋欲起，四鳃回忆渺烟波。
朱明洞景八首 其六 种菊东篱
卢龙云（明代）

自爱篱边菊，餐英待晚芳。盈樽多秫酒，客坐但传觞。
蝶恋花（柳）
杨泽民（宋代）

腊尽江南梅发后。万点黄金，娇眼初窥牖。曾见渭城人劝酒。嫩眼轻拂传杯手。

料峭东风寒欲透。暗点轻烟，便觉添疏秀。莫道故人今白首。人虽有故心无旧。
思北邻韩二翁西邻因庵主南邻章老秀才
陆游（宋代）

韩翁生不识官府，半醉长歌老烟浦。
因师老乃学长斋，白饭青烟自炊煮。
二君要是可喜人，未尝一语欺其邻。
有过无过姑置之，後生孰能如此真？
早发
宋祁（宋代）

征客怀周道，飘然望日畿。
天开阊阖近，星隐建章微。
王囿刍荛往，駉原騋牝归。
讵能同野鸟，朝夕向台飞。
村舍杂咏三首 其二
万盛（明代）

雨后来寻谷口庄，绿阴无数覆池塘。问花已隔三春月，斗草平分地一方。

竹里弹棋怜局静，石旁呼酒觉樽凉。晚烟欲动牛羊下，三五人家共夕阳。
将至宋先寄相之二首
吴则礼（宋代）

清洛日日换好怀，飞英又掠帆影来。
说是同行木上坐，眼中阿相安在哉。
颂古三十八首
释从瑾（宋代）

古帆未挂时，后园驴吃草。
日短苦夜长，行人须及早。